## La Filmoteca Valenciana estrena a València ‘Los delincuentes’ (2023) de Rodrigo Moreno

*** La pel·lícula es projecta el dimecres 9 d’octubre, a les 18:00 hores, amb una segona projecció el dissabte 12 d’octubre, a les 20:00 hores
* Candidata argentina a millor pel·lícula internacional en els Oscar, el film es va estrenar en la secció ‘Un Certain Regard’ del Festival de Cannes**

La Filmoteca Valenciana estrena a València el 9 d’octubre, a les 18:00 hores, el llargmetratge argentí *Los delincuentes* (2023), escrit i dirigit per Rodrigo Moreno i protagonitzat per Daniel Elías, Margarita Molfino, Esteban Bigliardi, Germán de Silva, Gabriela Saidon i Mariana Chaud. La pel·lícula es podrà tornar a vore el dissabte 12 d’octubre, a les 20:00 hores.

Candidata argentina a millor pel·lícula internacional en els Premis Oscar, *Los delincuentes* es va estrenar en la secció oficial ‘Un Certain Regard’ en el Festival Internacional de Cinema de Cannes de 2023. També va competir en el Festival Internacional de Cinema de Nova York i en el Festival Internacional de Cinema de Toronto.

*Los delincuentes* és una pel·lícula d’atracaments que no s’assembla gens a una pel·lícula d’atracaments i que està inspirada lliurement en una altra pel·lícula argentina: *Apenas un delincuente* (1949) d’Hugo Fregonese.

Rodrigo Moreno explica així la relació entre les dos pel·lícules: “Hi ha una vella pel·lícula argentina que treballa amb la idea dels empleats robant diners del seu propi treball per a deixar així de treballar i ser lliures: *Apenas un delincuente*, d’Hugo Fregonese. Vaig batejar Morán pensant en eixe personatge, que també es deia així, però les dos pel·lícules només compartixen eixe punt. És un vincle lleuger amb el vell cinema argentí”.

Moreno també assenyala que les seues pel·lícules anteriors “estaven aïllades de la història del cinema argentí, i no em sentia còmode amb això, així que en *Los delincuentes* volia dialogar amb la nostra pròpia història. La societat moderna ens ha espentat a viure vides que no volem viure. Hi ha obligacions que ens despullen de les nostres llibertats. Ara, en temps de crisi econòmica, depenem de les obligacions més que mai, però també depenem de la tecnologia. La nostra existència s’ha tornat totalment dependent”.

*Los delincuentes* té com a protagonistes Román i Morán, dos empleats d’una xicoteta sucursal bancària a Buenos Aires. Amb l’única intenció de deixar arrere una rutina que els afona dia a dia en una existència cada vegada més grisa, Morán, en col·laboració amb el seu company, du a terme un pla audaç: robar del banc una suma de diners equivalents a tots els sous que guanyarien fins a jubilar-se. Els dos amics continuen duent a terme el pla fins a les últimes conseqüències.

**Rodrigo Moreno**

Rodrigo Moreno va nàixer a Buenos Aires en octubre de 1972. Va estudiar cinema i es va graduar del programa de direcció en la Universitat del Cinema de Buenos Aires, a on ha ensenyat direcció i escriptura de guions. En 1993 va escriure i va dirigir el seu primer curtmetratge, *Nosotros*, que va guanyar el premi a la millor pel·lícula en el Festival Internacional de Cinema Documental i Curtmetratge de Bilbao.

En 2006 va dirigir el seu primer llargmetratge en solitari, *El custodio*. La seua pel·lícula de 2011, *A Mysterious World* es va estrenar en la secció oficial del Festival Internacional de Cinema de Berlín.

Fecha: 08/10/2024